Alexandreis
Vide etiam paginam discretivam: Alexandreis (discretiva). Alexandreis, sive Gesta Alexandri Magni est carmen epicum Latine scriptum a Gualtero de Castellione saeculo 12 p. C. n., in decem libros divisum, Guillelmo archiepiscopo Remensi dicatum. Auctor usus est scriptoribus Latinis classicis et mediaevalibus de Alexandro Magno, quorum praecipui sunt Quintus Curtius Rufus, Iustinus, Iulius Valerius, Iosephus, Isidorus Hispalensis. Id carmen legerunt imitaveruntque poetae Matthaeus Vindocinensis, Aegidius Parisiensis, Guillelmus Brito, Alanus ab Insulis, Henricus Septimellensis et oratione soluta scriptor Rigordus. Etiam hodie versus unus interdum citatur: Incidis in Scyllam cupiens vitare Charybdim (Alexandreis 5.301).